Številka:

Datum: dd.mm.2024

Na podlagi 151.c člena Zakona o interventnih ukrepih za odpravo posledic poplav in zemeljskih plazov iz avgusta 2023 (Uradni list RS, št. 95/23, 117/23 in 131/23 – ZORZFS) je Vlada Republike Slovenije sprejela

**SKLEP**

**o določitvi objekta, katerega odstranitev je nujno potrebna in v javno korist, na območju Občine Rečica ob Savinji**

**I**

Zaradi zavarovanja življenja in zdravja ljudi je nujno potrebna in v javno korist odstranitev naslednjih objektov:

* Poljane 26, Občina Rečica ob Savinji, št. stavbe: 58 in 55, parc. št. \*135 in \*87/2, k. o. 922 Poljane (št. strokovnega mnenja SM-RČSPLJ26S).

**II**

Ta sklep začne veljati naslednji dan po objavi v Uradnem listu Republike Slovenije.

Št. …

Ljubljana, dne …

EVA …

Vlada Republike Slovenije  
dr. Robert Golob  
predsednik

**Utemeljitev:**

Služba Vlade Republike Slovenije za obnovo po poplavah in plazovih (v nadaljevanju: Služba) je v skladu s 151.c členom Zakona o interventnih ukrepih za odpravo posledic poplav in zemeljskih plazov iz avgusta 2023 (Uradni list RS, št. 95/23, 117/23 in 131/23 – ZORZFS; v nadaljevanju: ZIUOPZP) z javnim naznanilom na osrednjem spletnem mestu državne uprave in na krajevno običajen način razgrnila strokovna mnenja in osnutek sklepa Vlade Republike Slovenije, ki se nanaša na objekte, opredeljene v 151.a členu ZIUOPZP. Sklep je bil pripravljen na podlagi strokovnih mnenj, ki jih je pripravila na strokovnih podlagah strokovnjakov geološke in gradbene stroke Državna tehnična pisarna.

Državna tehnična pisarna izdela strokovno mnenje za določitev objektov, katerih odstranitev je nujno potrebna in v javno korist v skladu s 151.b členom ZIUOPZP. V strokovnem mnenju se po pravilih stroke ugotovijo in izkažejo razlogi za nujno odstranitev v skladu s prvim odstavkom 151.a člena ZIUOPZP.

S sklepom Vlade Republike Slovenije se v skladu s 151.c členom ZIUOPZP izkaže javna korist, s čimer se opredeli in utemelji, da je zaradi zavarovanja življenja in zdravja ljudi odstranitev objektov nujno potrebna in v javno korist. Sklep temelji na strokovnem mnenju, ki ga predhodno potrdi Svet Vlade Republike Slovenije za obnovo.

Svet Vlade Republike Slovenije za obnovo (v nadaljevanju: Svet Vlade RS za obnovo) je na podlagi 151.c člena ZIUOPZP obravnaval zgoraj omenjena strokovna mnenja, ki jih je pripravila Državna tehnična pisarna. Strokovna mnenja so bila Svetu Vlade RS za obnovo poslana dne 10. junija 2024. Vsa strokovna mnenja so bila s strani Sveta Vlade RS za obnovo potrjena dne 19. junija 2024.

Državna tehnična pisarna je v skladu s 151.b členom ZIUOPZP podala strokovno mnenje za spodaj navedene objekte, za katere strokovno ocenjuje, da obstaja visoka ogroženost zaradi zemeljskega ali hribinskega plazu kot posledice poplav in plazov ter gre za znatno poškodovan objekt, katerega obnova ni mogoča ali ekonomsko smiselna in s čimer bi lahko nastale škodljive posledice za življenje in zdravje ljudi:

* Poljane 26, Občina Rečica ob Savinji, št. stavbe: 58 in 55, parc. št. \*135 in \*87/2, k. o. 922 Poljane (št. strokovnega mnenja SM-RČSPLJ26S).

Obravnavani objekt na naslovu **Poljane 26** je v neurju 4.8.2023 prizadel plaz, ki se je ponovno aktiviral pod nedokončanim stanovanjskim objektom. Na podlagi strokovnih izhodišč Geološko-geotehnični pregleda splazele brežine pod stanovanjskim objektom Poljane 26 (št. 2007570-23K.Ži z dne 13..2024) je bilo ugotovljeno, da je po avgustovski ujmi 2023 prasko do splazitve zaradi povečane količine precejne vode s pobočja ter zaradi naraščanja vodostaja Lučnik, ki je spodjedel brežino. V mnenju je navedeno, da je objekt na nevarnem območju, saj lahko ob močnem deževju pride do obsežnejše ponovne aktivacije drobirskega plazu, novih odlomnih robov in posledično do nove splazitve, kar lahko ogrozi življenja ali zdravje ljudi. Sanacija plazu bo, v kolikor se bo izvajala, obsežna, zahtevna in dolgotrajna. Ponovna gradnja objekta ali popravilo obstoječega objekta na tem območju iz geološko geomehanskega vidika zato nista sprejemljivi. Za navedeni objekt obstaja visoka ogroženosti zaradi zemeljskega ali hribinskega plazu kot posledice poplav in plazov in s tem povezano visoko nevarnostjo porušitve ali znatnega poškodovanja objektov. Ugotovitev in utemeljitev, na katerem so se izkazali razlogi za nujno odstranitev objektov na podlagi visoke poplavne ali plazovite nevarnosti in s tem ogroženost življenja ali zdravja ljudi temelji na strokovnih mnenjih št. SM-RČSPLJ26S z dne 7. 6. 2024. Glede na navedeno je odstranitev v javno korist.